กรมชลประทาน จับมือหน่วยงานที่เกี่ยวข้อง วางแผนพัฒนาและบริหารจัดการน้ำช่วงแล้งหน้าในพื้นที่ภาคตะวันออก
นายทวีศักดิ์ ธนเดโชพล รองอธิบดีกรมชลประทาน ร่วมประชุมคณะอนุกรรมการบริหารจัดการทรัพยากรน้ำรายภาค ในพื้นที่ภาคตะวันออก ครั้งที่ 5/2564 ผ่านระบบ Video Conference เพื่อบูรณาการในการวางแผนการพัฒนา การบริหารจัดการน้ำและวางแผนบริหารความเสี่ยง รวมทั้งติดตาม เร่งรัด ตรวจสอบและประเมินผลแผนงานโครงการด้านทรัพยากรน้ำในพื้นที่ภาคตะวันออก สำหรับสถานการณ์น้ำในพื้นที่ภาคตะวันออก ปัจจุบันในอ่างเก็บน้ำขนาดใหญ่ 7 แห่ง  มีปริมาณน้ำเก็บกักรวมกัน 1,474 ล้าน ลบ.ม. หรือร้อยละ 90 ของความจุอ่างฯรวมกัน ทั้งนี้กรมชลประทาน ได้ดำเนินโครงการสูบผันน้ำ สำหรับรองรับการขาดแคลนน้ำในพื้นที่ภาคตะวันออกในช่วงฤดูแล้ง แบ่งออกเป็น สถานีสูบน้ำจากอ่างเก็บน้ำประแสร์ – อ่างเก็บน้ำหนองปลาไหล มีผลการดำเนินงานรวมกว่า 1 ล้าน ลบ.ม. สถานีสูบน้ำคลองพานทอง – อ่างเก็บน้ำบางพระ มีผลการดำเนินงานรวม 2 ล้าน ลบ.ม.  สถานีสูบน้ำคลองสะพานเดิมจุดสูบน้ำท้ายอ่างเก็บน้ำประแสร์ มีผลการดำเนินงานรวม 11 ล้าน ลบ.ม. สถานีสูบผันน้ำพระองค์ไชยานุชิต – อ่างเก็บน้ำบางพระ มีผลการดำเนินงานรวม 30 ล้าน ลบ.ม. และสถานีสูบผันน้ำแม่น้ำบางปะกง – อ่างเก็บน้ำบางพระ มีผลการดำเนินงานรวม 11 ล้าน ลบ.ม. จะช่วยให้ในพื้นที่ภาคตะวันออกมีน้ำใช้อย่างเพียงพอตลอดฤดูแล้งหน้าที่กำลังจะมาถึง นอกจากนี้ ที่ประชุมได้รายงานการถอดความรู้กรณีการเกิดอุทกภัยจังหวัดจันทบุรีและตราด ในช่วงวันที่ 9-13 ตุลาคมที่ผ่านมา เพื่อร่วมวิเคราะห์สาเหตุและข้อเสนอแนะแนวทางแก้ไข ซึ่งประธานฯ ได้มอบหมายให้คณะอนุกรรมการบริหารจัดการน้ำรายจังหวัด พร้อมรับข้อเสนอแนะไปดำเนินการต่อไป